लघुकथा के इतिहास में ‘सारिका’ के लघुकथा–लेखन की यह पृष्ठभूमि इसलिए महत्त्वपूर्ण है कि लघुकथा के शोधकर्मियों को, जो अभिमन्यु का सत्ता व्यूह’, ‘एक और अभिमन्यु’, ‘नीम चढ़ी गुरबेल’, ‘काल–पात्र’ और ‘अनावरण’ शीर्षक से लघुकथा–संग्रह मिले, वे इसी ‘छाप’ की रचनाओं को अपने गर्भ में समाहित किए हुए थे, ‘श्रेष्ठ लघुकथाएं’ संकलन भी ऐसे ही ताबड़तोड़ निकला संकलन था। ‘अनजाने ही अनायास कानपुर के एक प्रकाशक के अनुरोध पर तत्काल उपलब्ध मित्रों की रचनाओं की पांडुलिपि तैयार कर दी थी।’ (डॉ.पुणतांबेकर)। वस्तुत: इसमें ‘सारिका’ में प्रकाशित रचनाएँ ही थीं, वह व्यंग्य लघुकथा का पहला संकलन है, जिसको व्यापक समर्थन मिलने की बजाए बुराई का ठीकरा मिला। बलराम ने इस संकलन पर टिप्पणी करते हुए ‘ब्लिट्ज’ में ठीक ही लिखा था:‘....हिंदी लघुकथा का यह संकलन प्रतिनिधि और संपूर्ण संकलन होने से वंचित रह गया है।’